Batorai (tauta)
Batorai (Batooro) arba torai – Rytų Afrikos tauta, gyvenanti pietvakarių Ugandoje, tarp Alberto ir Edvardo ežerų. Populiacija siekia ~0,6 mln. žmonių. Vartoja bantų kalbų grupei priklausančią torų kalbą (rutooro). Išpažįsta krikščionybę, vietinius tikėjimus. Batorai verčiasi žemdirbyste (augina soras, manijokus, batatus, medvilnę, kavą), prekiauja žuvimis. Paplitusi monogamija. Batorų valstybės kūrėju laikomas karalius Tembuzis. Apie 1830 m. sudaryta Toro karalystė, kurią kunigaikštis Kaboja atskyrė nuo Bunjoro karalystės. 1900 m. ji pirmoji tapo britų protektoratu.